*****

ΚΑΝΟΝΙΣΜΟΣ (ΕΟΚ) αριθ. 1656/90 ΤΟΥ ΣΥΜΒΟΥΛΙΟΥ

της 18ης Ιουνίου 1990

για την τροποποίηση του κανονισμού (ΕΟΚ) αριθ. 1200/88 για την καθιέρωση μηχανισμού επιτήρησης κατά την εισαγωγή νωπών βύσινων καταγωγής Γιουγκοσλαβίας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

την πράξη προσχώρησης της Ισπανίας και της Πορτογαλίας,

την πρόταση της Επιτροπής,

Εκτιμώντας:

ότι το πρόσθετο πρωτόκολλο στη συμφωνία συνεργασίας μεταξύ της Ευρωπαϊκής Οικονομικής Κοινότητας και της Ομόσπονδης Σοσιαλιστικής Δημοκρατίας της Γιουγκοσλαβίας (1) που συνήφθη κατόπιν της προσχώρησης της Ισπανίας και της Πορτογαλίας προβλέπει ότι η Γιουγκοσλαβία περιορίζει προς την Κοινότητα τις εξαγωγές της βύσινων, που στο πρόσθετο πρωτόκολλο ονομάζονται «griottes», μόνο στα νωπά ή διατηρημένα με απλή ψύξη· ότι, σύμφωνα με τον κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο (2), όπως τροποποιήθηκε τελευταία από τον κανονισμό (ΕΟΚ) αριθ. 1251/90 της Επιτροπής (3), τα νωπά ή διατηρημένα με απλή ψύξη κεράσια ταξινομούνται στην ίδια κλάση με τα νωπά·

ότι, από τη δεύτερη φάση της μεταβατικής περιόδου, η Ισπανία εφαρμόζει κατά την εισαγωγή τις προτιμήσεις που έχει παραχωρήσει η Κοινότητα σε ορισμένες τρίτες χώρες· ότι θα πρέπει να τροποποιηθεί ο κανονισμός (ΕΟΚ) αριθ. 1200/88 (4)·

ότι, σύμφωνα με το άρθρο 282 της πράξη προσχώρησης, επιτρέπεται στην Πορτογαλική Δημοκρατία να αναβάλει την προοδευτική εφαρμογή των προτιμήσεων κατά την εισαγωγή που έχει παραχωρήσει η Κοινότητα σε ορισμένες τρίτες χώρες· ότι πρέπει, για να αποφευχθεί ενδεχόμενη εκτροπή του εμπορίου, να επεκταθεί το καθεστώς των πιστοποιητικών εισαγωγής στα νωπά βύσινα, καταγωγής Γιουγκοσλαβίας, που τίθενται σε ελεύθερη κυκλοφορία στην Πορτογαλία και στη συνέχεια επανεξάγονται προς την Κοινότητα με τη σύνθεσή της στις 31 Δεκεμβρίου 1985 ή προς την Ισπανία,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 του κανονισμού (ΕΟΚ) αριθ. 1200/88 του Συμβουλίου αντικαθίσταται από το ακόλουθο κείμενο:

«Άρθρο 1

1. Οι εισαγωγές στην Κοινότητα με τη σύνθεσή της στις 31 Δεκεμβρίου 1985, εφεξής καλούμενη «Κοινότητα των Δέκα» και στην Ισπανία, νωπών βύσινων που υπάγονται στους κωδικούς ΣΟ ex 0809 20 10 και ex 0809 20 90, καταγωγής Γιουγκοσλαβίας, υπόκεινται στην προσκόμιση πιστοποιητικού εισαγωγής που εκδίδεται από τα εν λόγω κράτη μέλη για κάθε ενδιαφερόμενο που κάνει την αίτηση, ανεξαρτήτως του τόπου εγκαταστάσεώς του στην Κοινότητα.

Το πιστοποιητικό αυτό ισχύει στην Κοινότητα των Δέκα και στην Ισπανία.

2. Για την έκδοση του πιστοποιητικού εισαγωγής απαιτείται σύσταση εγγυήσεως που εξασφαλίζει ότι η εισαγωγή θα γίνει κατά τη διάρκεια ισχύος του πιστοποιητικού· εκτός από περιπτώσεις ανωτέρας βίας, η εγγύηση καταπίπτει στο σύνολό της ή εν μέρει εάν δεν πραγματοποιηθεί η εισαγωγή εντός της προθεσμίας ή πραγματοποιηθεί μόνον εν μέρει.

3. Τα νωπά βύσινα, καταγωγής Γιουγκοσλαβίας, που τίθενται σε ελεύθερη κυκλοφορία στην Πορτογαλία, υπόκεινται επίσης στο καθεστώς των πιστοποιητικών εισαγωγής σε περίπτωση επανεξαγωγής προς την Κοινότητα των Δέκα ή προς την Ισπανία.»

Άρθρο 2

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 18 Ιουνίου 1990.

Για το Συμβούλιο

Ο Πρόεδρος

G. COLLINS

(1) ΕΕ αριθ. L 389 της 31. 12. 1987, σ. 73.

(2) ΕΕ αριθ. L 256 της 7. 9. 1987, σ. 1.

(3) ΕΕ αριθ. L 121 της 12. 5. 1990, σ. 29.

(4) ΕΕ αριθ. L 115 της 3. 5. 1988, σ. 7.